<classify> Awali, Stars walipata bao la kuongoza lililofungwa na John Bocco baada ya kupata pasi ya Deus Kaseke katika dakika ya 25 na Ethiopia wakasawazisha kipindi cha pili katika dakika ya 57 kwa bao lililofungwa na Panom Gathouch baada ya Mahamed Nasser kutendewa madhambi na Shomari Kapombe.Beki Kapombe na kiungo Jonas Mkude walipoteza penalti zao, wakati waliofunga kwa upande wa Kilimanjaro Stars ni kiungo Himid Mao, mshambuliaji Bocco na beki Hassan Kessy.Waliofunga penalti za Ethiopia ni Panon Gathouch, Mohammed Naser, Ashalew Tamene na Behaylu Girima. Hata hivyo, Stars ilikuwa ikipata nafasi nyingi za wazi kipindi cha kwanza, lakini ilishindwa kuzitumia ipasavyo na kujikuta wakitolewa kwa penalti.Dakika ya tatu ya mchezo huo na ya saba Said Ndemla alipata nafasi nzuri, lakini alishindwa kulenga lango huku Kili Stars ilishindwa tena kufunga katika dakika ya 41 na 45 wakati Bocco, Simon Msuva na Deus Kaseke walipokosa nafasi za wazi.Sasa Kili Stars itabidi kusubiri hadi mwakani kutwaa taji hilo wakati michuano hiyo itakapofanyikia Zanzibar. Timu nyingine iliyofanikiwa kutinga katika hatua hiyo ni Uganda iliyowafunga Malawi kwa mabao 2-0, katika mchezo uliopigwa mapema jana kwenye uwanja huo huo.Mabao ya Uganda yalifungwa na Joseph Ochaya dakika ya tano na Caesar Okhuti dakika ya 48. Kutokana na matokeo hayo, Uganda sasa itakutana na Ethiopia katika mchezo wa nusu fainali utakaofanyika keshokutwa.  <topic>: MICHEZO 